De asemenea, la fel s-a întâmplat și în ceea ce privește prelungirea arestului la domiciliu a celuilalt inculpat din dosarul' mită la portbagaj", expertul Radu Judele. Ambii inculpați au făcut contestații, însă instanța Curții de Apel Iași le-a respins.
Avocații lui Dumitru Buzatu au fost supărați pe faptul că clientul lor nu reușește să obțină o măsură preventivă mai blândă, arestul la domiciliu sau controlul judiciar, acuzând "presiunea publică" în acest caz.
Adevărul este că "publicul" la care fac referire apărătorii lui Dumitru Buzatu nici nu ar fi avut cum să nu se arate uimiți și foarte interesați de fiecare pas al acestui proces, de vreme ce nimeni nu și-ar fi închipuit că e posibil ca un președinte de Consiliu Județean din Vaslui (cel mai sărac județ din România, în opinia unora, n.r.) poate lua, la o singură semnătura, o asemenea mită, în valoare de 1,25 milioane de lei.
Dacă nici într-un astfel de caz, în care procurorii DNA Iași au făcut un flagrant atât de clar, produs aproape în direct, sub ochii unei țări întregi, Justiția nu dovedește fermitate și seriozitate în respectarea procedurilor și în înfăptuirea dreptății, atunci acest lucru ar afecta substanțial credibilitatea actului de justiție.
Nici nu e de mirare, așadar, că un asemenea dosar presupune mult interes public. Susținătorii lui Dumitru Buzatu însă cred cu tărie că mult așteptata măsură preventivă mai blândă îi va fi aplicată acestuia la următoarea verificare a legalității, întrucât pe 18 martie va începe și postul Paștelui și, sub semnul milosteniei, probabil altfel va privi și instanța pledoariile apărătorilor președintelui Buzatu.